b'\n_START_ARTICLE_\nMinsk\n_START_SECTION_\nSplo\xc5\xa1ni podatki\n_START_PARAGRAPH_\nPrvi\xc4\x8d je bil Minsk v pisnih virih omenjen leta 1067 zaradi bitke na Nemigi (belorusko \xd0\x9d\xd1\x8f\xd0\xbci\xd0\xb3\xd0\xb0). Stare razli\xc4\x8dice imena mesta so Miensk, Mie\xc5\x84sk in Mieniesk. Ljudska etimologija povezuje ta poimenovanja z glagolom menjati belorusko \xd0\xbc\xd1\x8f\xd0\xbd\xd1\x8f\xd1\x86\xd1\x8c), vendar je bolj verjetno, da je Minsk dobil ime po reki Menka, ki danes te\xc4\x8de po ceveh pod mestnimi ulicami. Minsk je bil pomembno mestno sredi\xc5\xa1\xc4\x8de srednjeve\xc5\xa1ke Polo\xc5\xa1ke kne\xc5\xbeevine (belorusko \xd0\x9f\xd0\xbe\xd0\xbb\xd0\xb0\xd1\x86\xd0\xba\xd0\xb0\xd0\xb5 \xd0\xba\xd0\xbd\xd1\x8f\xd1\x81\xd1\x82\xd0\xb2\xd0\xb0)._NEWLINE_Dana\xc5\xa1nji grb je bil Minsku dodeljen 12. januarja leta 1591._NEWLINE_Skozi mesto poteka meja med vodozbirnima obmo\xc4\x8djema Baltskega morja in \xc4\x8crnega morja. Najve\xc4\x8dja reka, ki danes te\xc4\x8de skozi Minsk je Svislo\xc4\x8d (belorusko \xd0\xa1\xd0\xb2i\xd1\x81\xd0\xbb\xd0\xb0\xd1\x87), spada v \xc4\x8drnomorsko vodozbirno obmo\xc4\x8dje. Posamezne \xc4\x8detrti mesta le\xc5\xbeijo od 184 do 280 metrov nad morsko vi\xc5\xa1ino._NEWLINE_Minsk le\xc5\xbei v obmo\xc4\x8dju zmernega celinskega podnebja z zaznavnim vplivom morskega zraka. Poletja so topla, niso pa vro\xc4\x8da. Srednja temperatura julija je +18\xc2\xa0\xc2\xb0C. Srednja temperatura januarja je -7\xc2\xa0\xc2\xb0C. V zadnjih letih opazujejo rahlo povi\xc5\xa1evanje srednjih temperatur._NEWLINE_V Mnisku se nahaja sede\xc5\xbe Skupnosti neodvisnih dr\xc5\xbeav, ki predstavlja ohlapno gospodarsko skupnost ve\xc4\x8dine nekdanjih sovjetskih dr\xc5\xbeav.'